Kasimov

Kasimov () om Venäman lidn Räzanin agjan pohjoižpäivnouzmas. Se om agjan kahtenz' lidn eläjiden lugun mödhe, om Kasimovan ümbrikon (edel vn 2024 kezakud — rajonan) administrativižeks keskuseks. Ende lidn oli erižeks ümbrikoks i ei mülünd rajonha.
Istorii.
Eländpunkt mainitase ezmäižen kerdan vl 1152 kuti "Meščoran lidneihut"-röunlidnuz () vähän mödvedhe nügüdläižes Kasimovaspäi. Se voz' lugese lidnan alusenpanendan oficialižeks. Vl 1376 polttihe lidnad täuzin mongolalaižiden londan aigan, no pigai uz' eländpunkt oli saudud "Uz' Alahaine lidn"-nimitusenke (ven. "Новый Низовой Город") vhesai 1471.
Lidn oli Kasimovan hankundan () keskuseks vll 1452−1681, om pandud nügüd'aigaižhe sijha Šah-Ali-hanan-totarlaižen ohjastusen aigan, se oli 16. voz'sadan keskes. Kasimov () sijazihe hankundan pohjoižes. Hankund i lidn oma nimitadud ezmäižen Kasim-hanan mödhe (ohjasti vll 1452−1469), ned oliba alastunuded Moskvan ruhtinazkundan tobmudele. Kätihe makundan keskuzlidnaks vl 1773. Severz'-se istorižid erižpertid om kaičenus lidnas.
Kasimov šingotase kalližarvoižiden metalloiden tegimel, sauvondmaterialiden pästandal (meckombinat, savičuntegim, keramikan edheotand), medicinižladimiden tegimel (sterilizatorad), sömtegimištol (leibtegim, konditerine fabrik, maidon edheotand) i turizmal (samvaroiden i kelloiden muzejad), mugažo omblendfabrik i verkoiden fabrik ratas lidnas. Jogiport om olmas turistlaivoiden täht.
Geografijan andmused.
Lidn sijadase municipaližen ümbrikon keskuzpalas, Okan hural randal tobjimalaz, 130 m ü.m.t. keskmäižel korktusel.
Matkad Räzanihesai om 111 km päivlaskmha-suvipäivlaskmha orhal vai 165 km avtotel. Lähembaižed lidnad oma Sasovo (raudtestancii) 74 km suvipäivnouzmha orhal vai 96 km avtotedme, Spas-Klepiki 81 km päivlaskmha orhal vai 88 km avtotedme, i Viks (Alalidnan agj) 65 km pohjoižpäivnouzmha orhal vai 88 km avtotedme.
Sijaližiden avtoteiden sol'm. Lähembaine "Kasimov"-raudtestancii radab vspäi 1964 penes Kasimov-žilos seičemes kilometras suvhe lidnan keskuzpalaspäi vai ani suvipäivlaskmha lidnaspäi. Se om 68-kilometrižen üks'raižuižen sarakon lopstancijaks "Ušinskii"-stancijaspäi «Räzan' — Saransk»-keskustal, radab passažiroiden i jüguiden täht, znamasine socialižikš.
Tobmuz.
Edel vn 2024 kezakud Kasimov oli lidnümbrikoks, sen üks'jäižeks eländpunktaks. Lidnümbrikon pind oli 31,6 km².
Edeline lidnümbrikon pämez' oli Galina Abramova (reduku 2017—).
Eläjad.
Vl 1897 lidnan ristitišt oli 13 547 eläjad, vl 1939 — 22 198 eläjad. Vn 2010 Venäman rahvahanlugemižen mödhe lidnan eläjiden lugu oli 33 491 ristitud, vn 2021 — 28 443 ristitud. Kaik 30 696 eläjad oli lidnas vl 2017. Kaikiš suremb lidnan ristitišt oli 36..37 tuhad eläjid vll 1989−2001 (37 900 rist. vl 1992).
Rahvahad (2010): venälaižed — 97,0 %, totarlaižed — 1,0 %, toižed rahvahad — 2,0 %.
Ortodoksižen hristanuskondan ühesa pühäpertid oma kaičenus i saudud lidnas: Sündun Voznesenjan päjumalanpert', seičeme jumalanpertid i časoun'. Niiden ližaks Kazanin naižjumalankodi ei ole rados. Islaman pühäpert' udessündutase.
Professionaližen opendusen aluzkundad oma Kasimovan vezitransportan tehnikum i Kasimovan kivivoigazan kolledž, mugažo Räzanin pedagogižen kolledžan filial.